
REFERAT DE APROBARE,


              Subsemnatul, Dinca Florin Ionut, Primar al orasului Boldesti-Scaeni, in baza OUG nr.57/2019-privind Codul administrativ, precum si in baza Referatului nr.20458/05.12.2025, intocmit de Directorul Unitatii de Asistenta Medico-Sociala Boldesti-Scaeni, numit prin Dispozitia Primarului nr.466/29.07.2022- Jr. Stirceanu Anca,  propun spre analiza si aprobarea Consiliului Local “Proiectul de hotarare privind initierea procedurilor de desfiintare a Unitatii de Asistenta Medico-Sociala Boldesti-Scaeni si de infiintare a  unei unitati sanitare publice cu paturi de ingrijiri paliative , din urmatoarele considerente:
        Prin Strategia Națională de Sănătate “Împreună pentru sănătate” pentru perioada 2023- 2030, România prin Ministerul Sănătății şi-a asumat întărirea capacității autorităților publice locale pentru acțiuni concrete și susținute de îmbunătățire a stării de sănătate a comunităților pe care le reprezintă, considerând că se impune printre altele şi dezvoltarea palierelor de asistență medicală comunitară, îngrijiri de lungă durată, îngrijiri paliative și îngrijiri de reabilitare-recuperare. Interesul primordial urmărit prin acceastă Strategie este ca serviciile de îngrijiri de sănătate să fie oferite cât mai aproape de cetățean, preponderent la nivelul comunității, lipsa serviciilor post-spital și ponderea redusă a serviciilor de reabilitare și a serviciilor de îngrijire paliativă sau a celor de îngrijiri de lungă durată la domiciliu pentru persoanele dependente, favorizând excesul de spitalizare şi acordarea de îngrijiri informale aproape exclusiv de către familie cu consecințe defavorabile importante în dizabilitate și calitatea vieții.
Dezvoltarea serviciilor de sănătate integrate la nivelul comunităților (Obiectiv Specific 4.1.) va permite abordarea comprehensivă, pe mai mulți vectori determinanti (sanitari, educaționali și sociali) a stării de sănătate a populației, o atenție specială fiind  acordată populațiilor vulnerabile și la risc (copii, vârstnici, persoane cu dizabilități, etc.) precum și populației de etnie roma, acolo unde aceasta există. Aceste servicii vor fi dezvoltate de către autoritățile locale cu sprijin financiar, logistic și informațional de la nivel central.
            Potrivit Ordinului nr. 253 din 23 februarie 2018 pentru aprobarea Regulamentului de organizare, funcţionare şi autorizare a serviciilor de îngrijiri paliative, îngrijirea paliativă reprezintă un tip de îngrijire care combină intervenţii şi tratamente având ca scop îmbunătăţirea calităţii vieţii pacienţilor şi familiilor acestora, pentru a face faţă problemelor asociate cu boala ameninţătoare de viaţă, prin prevenirea şi înlăturarea suferinţei, prin identificarea precoce, evaluarea corectă şi tratamentul durerii şi al altor probleme fizice, psiho-sociale şi spirituale.
În cadrul îngrijirilor paliative specializate, pe lângă intervențiile medicale şi serviciile conexe actului medical, furnizorii acordă pacienților şi servicii sociale precum: asistenţă pentru obţinerea drepturilor legale - certificat de handicap, pensie, alte beneficii legale, obţinerea de echipamente specializate, organizarea de perioade de respiro pentru aparţinători, etc.
Pacienții beneficiari ai serviciilor de îngrijiri paliative (de bază sau complexe) sunt o categorie de persoane vulnerabile, cu nevoi speciale, aflate în situație de risc de excluziune socială.
           Legea asistenței sociale nr. 292/2011, cu modificări şi completări ulterioare defineşte la art. 6 pct. 26) nevoia specială ca un ansamblul de cerinţe indispensabile pentru asigurarea integrării sociale a persoanelor care, din cauza afecţiunilor de sănătate, genetice sau dobândite pe parcursul vieţii, prezintă o dizabilitate, precum şi a persoanelor care, din diverse motive de natură socială, sunt dezavantajate în dezvoltarea personală.
           Înființarea Spitalului de îngrijiri paliative este justificată de insuficiența serviciilor specializate în paliație la nivel regional, de creşterea incidenței bolilor oncologice şi cronice în stadii avansate şi de necesitatea asigurării unor servicii de îngrijire conform standardelor naționale. Unitatea medico-socială care se desființează dispune de infrastructura minimă necesară pentru a fi transformată într-o unitatea sanitară cu paturi în rețeaua națională, necesitând doar unele modificări, reorganizări şi dotări suplimentare pentru a îndeplini criteriile MS şi DSP. De asemenea, transformarea UAMS în spital de paliație reprezintă soluția optimă, asigurând continuitatea serviciilor de îngrijire şi reducând costurile de investiție față de construirea unei unități noi.
În conformitate cu prevederile art. 129 alin. 2 pct. (7) lit. c) din Ordonanța de urgență nr. 57/2019 privind Codul administrativ, consiliul local asigură, potrivit competenței sale și în condițiile legii, cadrul necesar pentru furnizarea serviciilor publice de interes local privind sănătatea.
Faţă de cele de mai sus consider că iniţierea proiectului de hotărâre este necesară şi oportună

In speranta aprobarii, va multumesc anticipat!


PRIMAR,
DINCA FLORIN IONUT

